Document ID: 31983R0765

*****
ΚΑΝΟΝΙΣΜΟΣ (ΕΟΚ) αριθ. 765/83 ΤΗΣ ΕΠΙΤΡΟΠΗΣ
της 30ής Μαρτίου 1983
περί τροποποιήσεως των κανονισμών (ΕΟΚ) αριθ. 368/77 και (ΕΟΚ) αριθ. 443/77 περί της πωλήσεως αποκορυφωμένου γάλακτος σε σκόνη που προορίζεται για τη διατροφή των ζώων εκτός των νεαρών μόσχων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία με τον κανονισμό (ΕΟΚ) αριθ. 1183/82 (2), και ιδίως το άρθρο 7 παράγραφος 5,
Εκτιμώντας:
ότι ο κανονισμός (ΕΟΚ) αριθ. 368/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 536/83 (4), και ο κανονισμός (ΕΟΚ) αριθ. 443/77 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 85/83 (6), προβλέπουν διατάξεις σχετικά με την πώληση με πλειοδοτικό διαγωνισμό καθώς και την πώληση σε καθορισμένη τιμή αποκορυφωμένου γάλακτος σε σκόνη που προορίζεται για τη διατροφή των ζώων εκτός των νεαρών μόσχων· ότι η εφαρμογή αυτών των διατάξεων απέδειξε ότι υπάρχει ανάγκη να ενημερωθεί ο οργανισμός παρεμβάσεως που κατακρατεί το αποκορυφωμένο γάλα σε σκόνη, σχετικά με τη μέθοδο μετουσίωσης που διάλεξε ο ενδιαφερόμενος ο οποίος αναφέρεται στους εν λόγω κανονισμούς·
ότι πρέπει να προσαρμοστούν ορισμένοι τύποι που αναφέρονται στο παράρτημα του κανονισμού (ΕΟΚ) αριθ. 368/77 για να ληφθούν υπόψη ορισμένες ισχύουσες διατάξεις και για να διευκολυνθεί η διάθεση του αποκορυφωμένου γάλακτος σε σκόνη·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 368/77 τροποποιείται ως εξής:
1. Στο άρθρο 9 παράγραφος 2 πρώτο εδάφιο, προστίθεται το εξής κείμενο:
«στ) το σύστημα μετουσίωσης (άρθρο 6 παράγραφος 1 πρώτη ή δεύτερη περίπτωση)».
2. Το παράρτημα τροποποιείται ως εξής:
α) Στην παράγραφο 1, η πρώτη πρόταση αντικαθίσταται από το ακόλουθο κείμενο:
«Η μετουσίωση κατά την έννοια του άρθρου 6 παράγραφος 1 πρώτη περίπτωση επιτυγχάνεται με την προσθήκη σε 100 χιλιόγραμμα αποκορυφωμένου γάλακτος σε σκόνη, των εξής προϊόντων στις αναφερόμενες ποσότητες, εκφρασμένες σε χιλιόγραμμα ή σε γραμμάρια. Όσον αφορά τα άλατα σιδήρου, τον χαλκό καθώς και το άμυλο, οι ποσότητες που αναφέρονται στους τύπους είναι ελάχιστες ποσότητες».
β) Στην παράγραφο 2, στους τύπους ΙΙ Ρ, ΙΙ Q, II S και ΙΙ U, η ποσότητα χαλκού «120 ppm» αντικαθίσταται από την ποσότητα « 110 ppm».
γ) Στην παράγραφο 3 υπό Β, προστίθεται το εξής εδάφιο ύστερα από το τρίτο εδάφιο:
«Οι διατάξεις σχετικά με την κοκκομετρική σύνθεση των αλεσμένων δημητριακών, των αλεσμένων πλακούντων και της κυτταρίνης υπό διάφορες μορφές, που χρησιμοποιούνται ξεχωριστά ή αναμεμειγμένα μεταξύ τους, καθώς και του χορταλεύρου ή/και μηδικαλεύρου, που ενσωματώνονται για τη μετουσίωση σύμφωνα με τους τύπους που αναφέρονται στην παράγραφο 2 του παρόντος παραρτήματος, δεν εφαρμόζονται εάν οι τροφές για τα ζώα στην τελική τους μορφή υπόκεινται στην κοκκοποίηση και εφόσον:
- τα συστατικά υπό στερεά μορφή πριν από την κοκκοποίηση είναι υπό μορφή σκόνης, τα τεμαχίδια της οποίας τουλάχιστον δεν ξεπερνούν τα 2,50 mm,
- η περιεκτικότητα του κόκκου σε λιπαρές ουσίες, οι οποίες περιέχονται στα συστατικά ή προστίθενται ως έχουν, είναι ίση ή ανώτερη από 2 %,
- η θερμοκρασία του κόκκου κατά το τέλος αυτού του σταδίου δεν είναι κατώτερη από 58° C, η δε θέρμανση επιτυγχάνεται με άμεση εμφύσηση ατμού στο μείγμα των συστατικών που προορίζονται για κοκκοποίηση.
Σύμφωνα με τον παρόντα κανονισμό, ως κοκκοποίηση νοείται η διαδικασία συσσωμάτωσης σε στοιχεία διαφορετικής μορφής και διαστάσεων, των συστατικών ζωοτροφών που αναφέρονται στην παράγραφο 2 του παρόντος παραρτήματος, υπό την επίδραση μηχανικής δύναμης που επιτυγχάνεται με υδρατμό, με σκοπό τη θέρμανση, καθώς και ορισμένων συνδετικών μέσων όπως είναι, ιδίως, οι λιπαρές ουσίες».
δ) Στην παράγραφο 3 υπό Β έβδομο εδάφιο, η πρώτη περίπτωση αντικαθίσταται από το ακόλουθο κείμενο:
«- οι αλεσμένοι κόκκοι των πίσων και κουκιών, οι αφυδατωμένοι και αλεσμένοι πολτοί ζαχαρότευτλων εξομοιώνονται με τα αλεσμένα δημητριακά».
Άρθρο 2
Στο άρθρο 4 του κανονισμού (ΕΟΚ) αριθ. 443/77, το κείμενο της παραγράφου 1 αντικαθίσταται από το εξής κείμενο:
«Οι συμβάσεις αγοράς καθορίζουν το Κράτος μέλος στην επικράτεια του οποίου θα πραγματοποιηθεί η μετουσίωση ή η άμεση ενσωμάτωση, καθώς και τις μεθόδους της μετουσίωσης (άρθρο 3 πρώτη ή δεύτερη περίπτωση).»
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 30 Μαρτίου 1983.

Labels: 17
6